KPMG nou ŉ ‘ander maatskappy’, sê voorsitterProf. Wiseman Nkuhlu. Foto: KPMG Wiseman Nkuhlu, voorsitter van die beleërde ouditeursfirma KPMG Suid-Afrika, het gesê die maatskappy het baie verander sedert sy reputasie beskadig is oor werk vir die voortvlugtige Gupta-familie, die SAID en VBS Mutual Bank. In ŉ ope brief aan Suid-Afrikaners het Nkuhlu gesê KPMG het die land teleurgestel en om die vertroue terug te wen wat die maatskappy verloor het, gaan nie maklik wees nie. “Dit is belangrik om ons verskoning te herhaal aan ons mede-Suid-Afrikaners vir werk wat skade berokken het aan Suid-Afrikaanse instansies en medeburgers. Ons het nie aan ons eie standaarde voldoen nie en ons het die land teleurgestel. Ek besef dit gaan nie maklik wees om weer die publiek se vertroue terug te wen nie. Mense sal KPMG nie wil beoordeel oor dit wat ons sê nie, maar dit wat ons doen,” het Nkuhlu gesê. Die maatskappy het “niks om weg te steek nie” en werk saam met owerhede. Sipho Malaba, voormalige vennoot van KPMG wat glo R34 miljoen ontvang het om VBS Mutual Bank se “boeke te kook” is by die Valke aangemeld, het hy bygevoeg. Die maatskappy sal ook voor die kommissie van ondersoek na staatskaping onder leiding van adjunkhoofregter Raymond Zondo getuig. “Ek doen ŉ beroep op Suid-Afrikaanse ondernemings, die regering en die publiek – dat julle sal sien KPMG Suid-Afrika is vandag heeltemal ŉ ander onderneming as 18 maande gelede. Ons doen ook ŉ beroep op julle geduld terwyl ons steeds meer doen om te wys hoe ons verander het.” Die maatskappy het “beduidende introspeksie” gedoen en veranderinge gemaak aan wie met die maatskappy werk, hoe die maatskappy sy werk doen en personeellede se optrede. Die beleërde ouditeursfirma het Nkuhlu in Maart vanjaar aangestel om die raad vanjaar te lei. Nkuhlu is ook ŉ kansellier van die Universiteit van Pretoria en voormalige president van die Suid-Afrikaanse Instituut van Geoktrooieerde Rekenmeesters (SAIGR).